wij hebben nu eenige daegen verleeden alhier een prauw becommen, daervan de swarten hier op het lant ontvlucht, die wij niet tegenstaende. met alle de Soldaten ende swarten het gantsche lant op en needer gesocht hebben, tot noch toe niet hebben connen attraperen, Ick weet sonder paerden den vijant het acces op dit Eijlant niet voorte comen soo dat uwe E toch sorge gelieft te draghen mijn luijtenant mette eerste schepen herwaerts mach comen ende wel gheaccommodeert tworden.
Ick bedancke uwe E. van sijn faveur Waerdoor ick als op de trappe om te clummen geraeckt ben, bidde mij noch int vervallen van meerder avancement gedachtichte willen sijn, Ick sal niet naerlaeten mijn wtterste debuoir aen te wenden om het selfde met danckbaerhet in aller getrouwicheijt te bedienen, ende verhoeden, dat uwe Ed. daerin gheen ondanck behaelen sal Erentfeste Manhafte Wijse Voorsienige heer bevele mij naer groetenisse in uwe E. goede gratie, ende uwe E. int schuv des alder hoochsten, die uwe E. willen laeten comen tot het Wit van uwe Ed. ghenereuse begeerten, desen 25 Julij 1616 in fort revengie op t'Eijlant Poulowaij.
Onderstont uwe Eed e. onderdanighen dienae te Adriaen vander Dussen.